Kenners: NGV onverantwoordelik en irrasioneel - Solidariteit WêreldSolidariteit Wêreld
Tuis › Mediaverklarings › Kenners: NGV onverantwoordelik en irrasioneel
Kenners: NGV onverantwoordelik en irrasioneel
Solidariteit het vandag tydens ʼn mediakonferensie hul omvattende stappe teen die Nasionale Gesondheidsversekering (NGV) aangekondig. Hierdie konferensie is aangebied in samewerking met Prof. Jannie Rossouw en Prof. Alex van den Heever, wat deur Solidariteit aangestel is om onafhanklike deskundige verslae saam te stel oor die impak van die NGV op die land.
Morné Malan, strategiese spesialis by Solidariteit verduidelik, “Solidariteit ondersoek en bestudeer nou al vir bykans drie jaar die NGV sowel as die verreikende en verwoestende gevolge wat daarmee gepaard sal gaan. As deel van Solidariteit se veldtog teen die NGV het ons die voorste kenners op die gebied van ekonomiese en beleidsontleding genader om hierdie omvattende verslae oor die impak van die NGV saam te stel.”
Solidariteit het bekendgemaak dat dié deskundige verslae, wat tydens die konferensie aangebied is, sal dien as insette vir hul kommentaar aan die parlement. “Prof. Jannie Rossouw sowel as Prof. Alex van den Heever se verslae is die mees insiggewende en deeglike ontledings oor die NGV tot op datum. Hierdie onafhanklike navorsing, sowel as Solidariteit se eie jarelange navorsing beteken dat niemand tans beter geposisioneer is om die NGV te stuit as wat ons is nie,” het Malan gesê.
“Die konferensie vandag illustreer drie dinge: Eerstens het Prof. Rossouw vir ons aangedui dat daar geen ekonomiese of fiskale kapasiteit is om dit te finansier nie. Ons eie navorsing het aangedui dat selfs al sou die NGV ekonomies haalbaar wees, dit steeds nie aanvaarbaar vir die gesondheidsorgbedryf sou wees nie. Ten slotte het Prof. Van den Heever geen twyfel gelaat dat die NGV, ongeag die stand van die ekonomie of die mening van professionele persone, steeds rampspoedig sou wees bloot op grond van die strukture, stelsels en bestuur wat die wetsontwerp voorstel. Al drie hierdie aanwysers is deurslaggewende en nie-onderhandelbare faktore vir sukses vir die NGV. Geen een van hierdie tel tans in die guns van die NGV-voorstel nie,” het Malan bygevoeg.
Prof. van den Heever het aangetoon dat daar geen logiese verband tussen die doelwitte van die NGV en die wetsontwerp self is nie. Trouens, hy het verder ontbloot dat die regering feitlik geen verslae of navorsing het waarop so ’n verband enigsins gebou kon word nie.
Prof. Rossouw het daarop gewys dat die enigste beskikbare syfers vir die NGV nie net bykans ’n dekade oud is nie, maar boonop nog onbetroubaar is. Sy verslag toon dat ’n fiskale krans onvermydelik sal wees sou daar halsstarrig en hardkoppig voortgedruk word met die regering se NGV-planne.
Malan sluit met die volgende onthulling in verband met hul kommentaar af: “Solidariteit se kommentaar sal egter nie net die NGV op papier takel nie. Ons staan reg om dit in die openbare verhore en in die parlement aan te pak. Daarom is ons kommentaar ook reeds in die formaat van hofstukke. Ons staan reg om, indien nodig, onmiddellik ons hofaksie van stapel te stuur die oomblik wat die NGV wet word – en ons sal die NGV tot in die hoogste hof beveg! Die oomblik wat President Ramaphosa die wet sou afteken, staan ons reeds reg om ons hofstukke te beteken.”
Senior navorser: Solidariteit Navorsingsinstituut
Adjunkbestuurshoof: Regsdienste en SNI
Senior navorsingsielkundige: SNI